text: Anlæg af motortrafikvej i gang igen
  07 februar 2011 kl. 10.06
  Et nyt entreprenørfirma overtager konkursboet efter Davidsen Partnere A/S, så anlægsarbejdet på motortrafikvejen mellem Bredsten og Vandel kan gå i gang igen.
  Det er entreprenørfirmaet Brødrene A. & B. Andersen A/S, der har overtaget arbejdet.
  I juledagene gik entreprenørfirmaet Davidsen Partnere konkurs.
  Firmaet havde en kontrakt med Vejdirektoratet om at udføre jordarbejdet på den ny motortrafikvej mellem Bredsten og Vandel.
  
  De ansatte fortsætter
  Brødrene A. & B. Andersen overtager den eksisterende projektorganisation. Det vil sige, at Davidsen Partneres folk fortsætter deres arbejde, nu blot under en anden entreprenør.
  Brødrene A. & B. Andersen skal dog lige have en række køretøjer og maskiner på plads på arbejdspladsen, før de for alvor kan komme i gang igen.
   
  Vejdirektoratet regner med, at motortrafikvejen stadig kan åbne for trafik næste år.
  Davidsen Partnere skulle også have bygget tre broer på et andet af Vejdirektoratets projekter, nemlig byggeriet af Sunds Omfartsvej. Også her træder Brødrene A. & B. Andersen til og overtager opgaven.
  